**Uddrag fra Ledelsesberetning i Årsrapport for 2019/20**

**Udvikling i året**

Selskabet opnåede i regnskabsåret 2019/20 en omsætning på 6.354 mio. kr. mod 6.202 mio. kr. i regnskabsåret 2018/19. Elgiganten A/S kommer således ud med den højeste omsætning i selskabets historie. Selskabet tæller i regnskabsåret 38 varehuse og 1 webshop. Samme antal som for regnskabsåret 2018/19.

Siden medio marts 2020 har 4 af selskabets centerbutikker haft lukket. Dette som konsekvens af udbruddet af COVID-19. Også selskabets strøgbutikker har som konsekvens af COVID-19 haft væsentlig lavere aktivitet. Selskabet har dog i samme periode oplevet en væsentlig forøgelse af salget online.

Trods en skærpet og intensiv konkurrence med flere konkurrerende butikker i de største danske byer samt flere online aktører, har Elgiganten A/S i regnskabsåret udbygget- og konsolideret sin position i markedet. Stigningen i selskabets omsætning med 152 mio. kr. er udtryk for en organisk vækst og en øget markedsandel. Dette anses for tilfredsstillende.

Kundetilfredsheden har også udviklet sig særdeles positivt. Den er yderligere forbedret igennem året og der er således for andet år i træk opnået et rekordhøjt niveau for året.

Elgiganten har fortsat en stærk lønsomhed, og årets resultat blev et overskud på 118,3 mio. kr. før skat, mod 114,0 mio. for regnskabsåret 18/19. Resultatet anses for tilfredsstillende og for at være inden for rammerne af de forventninger, der var ved årets start.